पिछले एक हफ़्ते से अधिक समय से देश की राजनीति में जो भूचाल आया है उसके केंद्र में हैं पूर्व केंद्रीय वित्त मंत्री यशवंत सिन्हा. एक अख़बार में लिखे उनके लेख के बाद पहली बार देश की आर्थिक व्यवस्था चर्चा के केंद्र में है. इस लेख और उसके बाद विभिन्‍न चैनलों को दिए गए इंटरव्‍यू के बाद सिन्हा के ऊपर भी भाजपा नेताओं ने बारी-बारी से हमला बोला. लेकिन सिन्हा के तेवर नरम नहीं हुए. और अब तो जीएसटी की दरों में जिस तरह शुक्रवार को कमी लायी गयी, उससे तो लगता है कि सिन्हा कम से कम पहले राउंड की बाज़ी जीतने में कामयाब हुए हैं. अगर सिन्हा के तर्कों में दम नहीं होता तो शायद पहली बार प्रधानमंत्री नरेंद्र मोदी को एक सरकारी कार्यक्रम में अपनी बातों को समझाने के लिए पावर प्‍वाइंट प्रेज़ेंटेशन का सहारा नहीं लेना पड़ता.